આ જ રીતે એરટેલની ‘એરટેલ ઝીરો’ પ્લાનની વિગતો બહાર આવી હતી. આ પ્લાન હેઠળ એરટેલ કંપનીનું ઈન્ટરનેટ વાપરતા ગ્રાહકો કેટલીક વેબસાઈટ અને એપ્લિકેશન કોઈ પણ પ્રકારનો ચાર્જ ચૂકવ્યા વિના ઉપયોગ કરી શકે. જેમાં સો-દોઢસો જેટલી વેબસાઈટ-એપ્લિકેશનની યાદી આપવામાં આવી હતી. જો યુઝર આ વેબસાઈટ પર જાય તો તેનો ચાર્જ એરટેલ કંપની ચૂકવે. આ સિવાયની કોઈ વેબસાઈટ કે એપ્લિકેશન વાપરવા માટે તમારે નિયત ડેટાચાર્જ ચૂકવવો પડે. દેખીતી રીતે તો આ લાભદાયક વાત હતી, પરંતુ તેમાં વપરાશકર્તાઓના સર્ફિંગ પર પરોક્ષ રીતે મર્યાદા મુકાતી હતી. ફ્રી સેવા મળવાની લાલચે ગ્રાહક નિયત વેબસાઈટનો ઉપયોગ જ કરશે. કોઈ વેબસાઈટને ફ્રી સેવામાં જોડાવા ટેલિકોમ કંપની સાથે અમુક કરાર કરવાના અને ચોક્કસ રકમ આપવી પડે તેવું પણ બને. આ વ્યવસ્થા નવોદિત વેબસાઈટ અને સ્ટાર્ટ-અપ માટે ખતરારૃપ હતી. શરૃઆતમાં ઓછી આવકના કારણે તેઓ સર્વિસ પ્રોવાઈડર સાથે કોઈ સાંઠગાંઠ ન કરી શકે અને પરિણામે તેનો ઈચ્છિત વિકાસ ન થાય.